Institutul Limbii Române

Zilele porților deschise în educație - Șahul în școala noastră
2016-02-18 08:00 - 17:00 (Europe/Helsinki)
Colegiul Public German Fernandez Ramos din Oviedo este primul colegiu din Spania în care, începând cu anul viitor, șahul devine disciplină obligatorie. În această unitate școlară sunt înscriși elevi care urmează cursurile de Limbă, Cultură și Civilizație Românească (LCCR), sub îndurmarea doamnei profesor Antonela Pohoață.
De aceea, nu întâmplător, prezența românească este marcată în cadrul evenimentului Zilele porților deschise în educație – Șahul în școala noastră, prin participarea Marelui Maestru al Șahului Mihai Șubă, la inaugrarea manifestărilor dedicate sportului minții. La buna organizare a evenimentului a participat și doamna profesor LCRR din regiunea Valencia, Dorina Apostol.
Asistăm, astfel la încă un moment care demonstrează dorința și disponibilitatea de integrare a românilor în comunitatea spaniolă.
Antonela Pohoață, profesor LCCR, Asturia
Dorina Apostol, profesor LCCR, Valencia

Simpozion la Universitatea Columbia, New York - U.S.A.
2016-02-18 | Universitatea Columbia, Statele Unite
Institutul Limbii Române, prin Lectoratul de Limbă Română, din cadrul catedrei ”Nicolae Iorga’’ a Universității Columbia (U.S.A.) este prezent, în parteneriat cu Institutul Cultural Român din New York și împreună cu Institutul Harriman al Universității Columbia, la organizarea simpozionului „CULTURAL CANONS AND NATIONAL WRITERS IN CENTRAL AND EASTERN EUROPE. Revaluations, Re-readings, New Avenues”, în data de 18 februarie 2016.
La aceast eveniment vor participa: Anna Frajlich, Senior Lecturer Universitatea Columbia – U.S.A. , Mona Momescu, lector de limba română a Universității Columbia – U.S.A. , Ivan Sanders, Assistant Professor Universitatea Columbia – U.S.A. , Alan Timberlake, Professor, Universitatea Columbia – U.S.A., Angelo Mitchievici, profesor, Universitatea ”Ovidius”, Constanța, România.
Mona – Mirela Momescu
Lector de limba română la Universitatea Columbia din New York, U.S.A

.

Festivalul de film Quinzaine du cinéma roumain, Strasbourg
2016-02-16 | Strasbourg, Strasbourg, Franţa
Festivalul de film Quinzaine du cinéma roumain, Strasbourg
În perioada 13 ianuarie – 16 februarie 2016 se desfășoară la Strasbourg festivalul de film cu titlul Quinzaine du cinéma roumain, organizat de Asociația studenților români din Strasbourg (ADERS) în colaborare cu Institutul Cultural Român de la Bruxelles și Departamentul de studii românești de la Universitatea din Strasbourg.
În cadrul festivalului, Lectoratul de Limbă Română a Institutului Limbii Române s-a implicat în organizarea proiecției filmului Moromeții al regizorului Stere Gulea, film realizat în 1987, care a fost foarte apreciat de publicul participant, format din studenți și cadre didactice, români stabiliți în Strasbourg, precum și francezi pasionați de limba română. Doamna lector Adela Drăgan a făcut o prezentare a scriitorului Marin Preda și a actorului Victor Rebengiuc, cel care a interpretat personajul Ilie Moromete. Prezentarea a fost completată de dna Ana-Maria Gîrleanu – Guichard care a prezentat romanul Moromeții.
Proiecția a permis o reflecție și discuții pe marginea realităților românești din perioada evocată de film, a fenomenelor și a relațiilor sociale din lumea satului românesc, a modului în care o parte din țăranii români receptau evoluția propriei existențe și a istoriei vii pe care o trăiau, frământările prin care treceau pentru a-și apăra familia într-o perioadă de transformări neclare și pline de consecințe dureroase.
La eveniment a luat parte și domnul decan al Facultății de limbi și culturi străine, Bernard Genton.
Adela Drăgan
Lector de limba română la Universitatea din Strasbourg, Republica Franceză

Evenimente de diplomație publică la Alter de la Chão, Portugalia
2016-02-12
În zilele de 11 și 12 februarie 2016, la inițiativa Ambasadei României în Portugalia, au avut loc în localitatea Alter de la Chão o serie evenimente de popularizare a importanței accesului la cursul de limba română pentru copiii românilor stabiliți în străinătate, organizate cu sprijinul doamnei Angelica Supler, profesor colaborator al Institutului Limbii Române în cadrul Proiectului de Limbă, Literatură, Cultură și Civilizație Românească (LCRR).
La acțiunile organizate sub genericul „Celebrăm cultura română,” la școala cu clasele I-XII din localitatea menționată, au participat elevi și părinți, reprezentanți ai primăriei și ai conducerii școlii, iar din partea Ambasadei Române în Portugalia, doamna Mihaela Crăciun, consilier pentru relația cu comunitatea.
Pe parcursul celor două zile, au avut loc în școală proiecții de filme de prezentare a României, standuri expoziționale cu obiecte tradiționale românești, sesiuni de prezentare a operei lui Constantin Brâncuși, o expoziție și conferință având ca temă înrudirea caselor regale Bragança și Hohenzollern–Sigmaringen.
Elevii români înscriși la cursul de LCCR, alături de profesori, au oferit celor prezenți un „Moment poetic bilingv”, pentru ca mai apoi, chiar și cei din public au fost invitați să participe activ, așa încât, „Dă glas poeziei românești” a permis celor care au dorit, să citească un text în română și portugheză.
În închiderea evenimentului, participanții s-au bucurat de o mostră de dulciuri românești.
Profesor Angelica Supler
Portugalia, Regiunea Alter de la Chão

Concurs pentru postul de lector de limba română de la Universitatea Comenius
2016-02-10 | București, str. Caransebeș nr.1, București, 012271, România
Institutul Limbii Române recrutează şi selectează candidaţi din mediul universitar, pentru ocuparea postului de lector de limba română de la Universitatea Comenius din Bratislava, Republica Slovacă

Revista "Columna. Finnish & Romanian Culture"
2016-02-05 | Locaţie Nedenumită, Turku, Finlanda
Vă prezentăm cel de-al doilea număr al revistei Columna, în speranța că articolele propuse sunt pe gustul dumnevoastră, al cititorilor.
Așa cum veți vedea, aproximativ două treimi din materiale sunt în limba română, restul fiind în engleză sau finlandeză. Suntem onorați să avem autori din medii academice și culturale diverse și le mulțumim, cu această ocazie, pentru contribuția lor. Revista atribuie un loc important discuției asupra interferențelor culturale româno-finlandeze, dedicându-le un capitol aparte.
Restul articolelor sunt centrate pe cultură, lingvistică și recenzii de carte.
Paul-Virgil Nanu
Lector de limba română la Universitatea din Turku, Republica Finlanda

"Weekend cu prietenii" - Radio România Internațional
2016-01-30
„Weekend cu prietenii” – Radio România Internațional, Interviu cu Asist.univ. Lucian Bâgiu, Lector de limba română la Universitatea din Lund, Regatul Suediei

http://www.ilr.ro/wp-content/uploads/2016/02/LUCIAN-BAGIU.mp3

Cultura română - prezență activă la New Delhi, India
2016-01-28
În luna ianuarie 2016, Institutul Limbii Române, prin Lectoratul de Limbă Română din cadrul Universității din New Delhi a organizat trei activități extra-curriculare în colaborare cu Ambasada României în India.
Astfel, pe data de 15 ianuarie, a avut loc a treia ediție a Colocviului Eminescu, la care au participat peste 100 de invitați, studenți, profesori din cadrul Departamentului de limbi romanice și oameni de cultură indieni care s-au arătat interesați de viața și opera poetului român.
Studenții de la secția de limba română au prezentat o selecție din poeziile postum eminesciene, dar și o scurtă dramatizare a poemulul ” Luceafărul „. Seara s-a încheiat cu un concert de muzică clasică indiană, prezentat de studenții din cadrul Facultății de Muzica și Arte.
În data de 20 a lunii, a fost prezentată în cadrul Facultății de Arte, punerea in scenă a schiței lui I.L. Caragiale, „Five o’clock”. Actori au fost membrii Cercului de Artă și Literatură, studenți la franceză, italiană, spaniolă și română, condus în ultimii trei ani de lectorul de limba română.
Sfârșitul lunii ianuarie a prilejuit studenților de la secția de limba română organizarea unei mini-expoziții, intitulată “Felicitări pentru România”. Au fost realizate cărți poștale și felicitări inspirate din tradițiile culturale românești, dar și din realitatea cotidiană așa cum este percepută prin prisma mentalității studenților indieni.
Nicolae-Adrian Henț
Lector de limba română la Universitatea din New Delhi, India

https://www.youtube.com/watch?v=GjlqOEhbLVI

Ziua Culturii Române la Szeged, Ungaria
2016-01-25
Ziua Culturii Române la Szeged, Ungaria

La sfârșitul lunii ianuarie 2016, lectorii din cadrul Lectoratului de Limbă Română ai Catedrei de limba și literatura română a Departamentului pentru Minorități Naționale al Facultății Pedagogice „Juhász Gyula” din Szeged, Ungaria au participat la un eveniment dedicat Zilei Culturii Române găzduit de către Consulatul general al României din oraşul de pe Tisza.
Manifestarea a prilejuit sărbătorirea a două momente deosebit de importante pentru cultura şi istoria românească: aniversarea poetului naţional Mihai Eminescu şi a cea Unirii Principatelor, din data de 24 ianuarie.
Programul a cuprins, pe lângă alocuţiunea Consulului General, dl. Ioan Fodorean, prelegeri ştiinţifice susţinute de membrii catedrei şi ai lectoratului. În acest sens, lectorii români au susţinut prelegeri dedicate celor două repere cultural-istorice marcante, una dedicată liricii civice eminesciene, intitulată Unde voi găsi cuvântul ce exprimă adevărul? susţinută de lector univ. dr. Elena Sandu și cea de a doua, susţinută de lector Maria Gavra, sub titlu sugestiv Poeţii Unirii.
Evenimentul s-a bucurat de prezenţa Excelenţei-Sale Victor Micula, ambasadorul României în Ungaria, a Preasfinţitului episcop Siluan şi a fost mediatizat atât de către presa românilor din Ungaria, cât şi de către presa română.
Maria Gavra
Lector de limba română la Universitatea din Szeged, Ungaria
Elena-Tia Sandu
Lector de limba română la Universitatea din Szeged, Ungaria

"Generația viitoare" - Radio România Internațional
2016-01-19
„Generația viitoare” – Radio România Internațional – Interviu cu Lector univ. Laura Zăvăleanu, Lector de limba română la Universitatea Sorbonne Nouvelle – Paris 3, Republica Franceză
http://www.ilr.ro/wp-content/uploads/2016/02/Laura-Zavaleanu-RRI1.mp3

Expoziție de carte rară de Ziua Culturii Naţionale
2016-01-18
În data de 15 ianuarie 2016, Institutul Cultural Român de la Budapesta a celebrat Ziua Culturii Naţionale, printr-o expoziţie de carte veche şi rară din patrimoniul Bibliotecii Judeţene „Gheorghe Şincai” din Oradea.
Cărțile expuse au fost o parte dintre lucrările reprezentanților Școlii Ardelene, tipărite în tipografiile din Buda sau Pesta. Pentru a puncta acest traseu cultural și arc peste timp în destinul acestor cărți, lectorul de limba română de la Universitatea ELTE din Budapesta a prezentat publicului, între care se aflau și numeroși studenți ai specializării română de la această universitate, importanța și valoarea lucrărilor expuse.

Localitatea Apateu din Ungaria a fost încă unul din locurile în care s-a comemorat personalitatea poetului nostru național, Mihai Eminescu. În biserica din localitate, în data de 17 ianurie 2016, la finalul slujbei de duminică, un grup de studenți ai Universității ELTE din Budapesta au prezentat un recital de poezie din creația eminesciană iar prof. univ. dr. habil Florin Cioban, lector de limbă română din partea Institutului Limbii Române, a subliniat importanța lui Eminescu în cadrul valorilor noastre naționale.
Florin Cioban
Lector de limba română la Universitatea „Eotvos Lorand” din Budapesta, Ungaria

Mihai Eminescu - mai aproape de noi
2016-01-15
Citindu-l și recitindu-l, descoperind, analizând, construind imagini proprii, folosind cuvinte și expresii potrivite, recitând versuri, pictând, învățând – am căutat, după puterile noastre, o cale să fim mai aproape de Eminescu, mai aproape de limba română.
Elevii cursului de Limbă, cultură și civilizație românească, Aranjuez/ Tarancón.
Proiect desfășurat în perioada 8-15 ianuarie 2016.
Profesor Maria Cerceja
Spania, Regiunea Castilla La Mancha

http://www.ilr.ro/wp-content/uploads/2016/01/FM.mp4

15 ianuarie - Ziua Culturii Naționale
2016-01-15
http://www.ilr.ro/wp-content/uploads/2016/01/ILR-ZNC.mp4

Seară românească la Ljubljana, cu ocazia Zilei Culturii Naționale
2016-01-14
Pe 14 ianuarie 2016, la Facultate de Litere, Universitatea din Ljubljana, Slovenia, studenții înscriși la cursurile de limba română din cadrul Lectoratului de Limbă Română, împreună cu profesori din cadrul Departamentului de Romanistică și foști studenți, interesați de țara noastă, au sărbătorit Ziua Națională a Culturii Române.
Evenimentul a debutat cu o discuție despre semnificația acestei zile; s-au citit alternativ, în limba română și în limba slovenă, fragmente din poemul Luceafărul, tradus de Jože Šmit și de Marijan Tršar în 1965, de altfel singura poezie a lui Mihai Eminescu tradusă în limba slovenă. Foști studenți ai facultății care au învățat limba română au vorbit despre experiența și depre rolul avut în dezvoltarea personală studiul limbii române, despre contactul cu realitățile din România, îndrumându-i pe actualii studenți spre continuarea și aprofundarea cunoștințelor de limbă română.
Vizionarea filmului California Dreamin’ (Nesfârșit) – 2007, regizat de Cristian Nemescu a încheiat evenimentul.
Ioana-Carmen Jieanu
Lector de limba română la Universitatea din Ljubljana, Republica Slovenia

Teatru românesc la Universitatea din Arizona, USA
2016-01-13
Așa cum se întâmplă în mod tradițional la Universitatea de Stat din Arizona, și la începutul acestui an am avut ocazia să organizăm și să prezentăm publicului din mediul universitar în special, o piesă de teatru românească.
Piesa Amalia respiră adanc, scrisă de Alina Nelega, a fost pusă în scenă de Tudor Lucanu, care semnează și scenografia, iar rolul de one-woman show a fost intrepretat de Anca Hanu. Ea a câștigat în 2014 Premiul pentru cea mai bună actriță la Festivalul de Teatru Scurt de la Oradea şi Premiul pentru cea mai bună actriţă în rol principal, oferit de Teatrul Naţional Cluj-Napoca, în cadrul evenimentului Întâlnirile Internaţionale de la Cluj.

Piesa s-a bucurat în Arizona de un real success și a fost jucată cu sala plină, timp de două zile, în 12 și 13 ianuarie 2016, iar la sfârșitul fiecărei reprezentații actrița, împreună cu regizorul acestei piese de teatru, au răspuns întrebărilor publicului.
Zoia Manolescu
Lector de limba română la Universitatea de Stat din Arizona, Phoenix, S.U.A

Spectacol de Crăciun la Ambasada României la Beijing, China
2015-12-24
Sărbătorile de iarnă reprezintă, prin magia lor specifică, un moment aşteptat cu bucurie, daruri şi… colinde. Iar dacă ele te întâmpină departe de ai tăi, în mijlocul unei culturi şi civilizaţii străine de credinţele şi ritualurile creştine, e firească dorința să încerci să recreezi atmosfera de acasă.
Acest lucru a fost posibil și în acest an, prin amabilitatea oficialilor de la Ambasada României din Beijing, care au ţinut să aducă mai aproape sufletele românilor aflați în capitala chineză, în cadrul unui eveniment organizat pe data de 11 decembrie 2015 . Gazdele au pregătit bucate tradiţionale şi vin românesc, oferite cu generozitate oaspeţilor români, în special studenţi, jurnalişti de la Radio China Internaţional, oameni de afaceri, profesori.
Ne onorează interesul și eforturile depuse de studenții chinezi de la Universitatea de Studii Străiine din Beijing care nu au lipsit de la eveniment. Îmbrăcaâi în costume tradițonale românești aceştia au pregătit un program de colinde, printre care “Cântec de stea”, apoi „Pluguşorul” (cu versuri adaptate contextului, special create cu ajutorul cu lectorul român) şi, în final, „Sorcova”.
În mesajul adresat audienţei, Excelența Sa Doru-Romulus Costea, ambasadorul României la Beijing, a mulţumit studenţilor chinezi pentru interesul manifestat în vederea promovării tradiţiilor româneşti, într-o manieră atât de autentică și de calitate.
Profesor Petru Apachiţei
Lector de limba română la Universitatea de Studii Străine din Beijing
Un foarte scurt fragment din acest spectacol poate fi vizionat prin accesarea link-ului de mai jos :

România, un spaţiu geografic, cultural și spiritual.
2015-12-01
Cu ocazia zilei naţionale a României, Departamentul de Studii românești al Institutului de limbi romanice din cadrul Facultăţii de limbi și culturi străine, Universitatea din Strasbourg, în colaborare cu studenţi ai Asociaţiei studenţilor români din Strasbourg (ADERS), a organizat o vizită virtuală cu titlul România, un spaţiu geografic, cultural și spiritual.
În cadrul evenimentului au fost prezentate momente importante din istoria ţării noastre, zone geografice și turistice, tradiţii și artă populară, reprezentanţi ai vieţii culturale și artistice din mai multe domenii – literatură, sculptură, pictură, muzică, cinema și sport, dar și personalităţi din cercetarea știinţifică de vârf. Prezentarea a fost susţinută de dna lector Adela DRĂGAN și de doamna Ana-Maria GÎRLEANU-GUICHARD, directorul departamentului. Susţinerea a fost însoţită de un montaj de imagini și secvenţe de interpretare artistică realizat cu ajutorul dnei Ioana ȚIBULCĂ, specialist în creaţie media, care au fost foarte apreciate de publicul participant. Evenimentul s-a încheiat cu un moment convivial.
Printre invitaţi s-au aflat domnul Consul al României la Strasbourg Sabin POP, doamna Inginur RUSTEM, consilier diplomatic la Reprezentanţa Permanentă a României pe lângă Consiliul Europei, domnul Decan al Facultăţii de limbi și culturi străine, Bernard GENTON, dna Marie-Hélène MAUX-PIOVANO, directorul Institutului de Limbi Romanice, precum și domnul Vasile IORGULESCU, preot paroh al bisericii românești din Strasbourg.

Rememorarea socialismului în literatură și în filmul românesc
2015-11-27
Catedra de Romanistică a Facultății de Filozofie a Universității Comenius din Bratislava, sub egida Institutului Cultural Român de la Praga, a găzduit în luna noiembrie 2015 conferința: „De la anticommunism la autocoloniaslism. Rememorarea socialismului în literatura și filmul românești după 1989” susținută de către domnul doctor Claudiu Turcuș de la Facultatea de Film și televiziune, Departamentul Cinematografie și Media al Universității Babeș-Bolyai din Cluj-Napoca.
Conferința se înscrie în cadrul unor preocupări constante ale Catedrei de Romanistică privind literatura, arta și cultura românească post-decembristă. Am reaminti conferințe anterioare ca ,,Iluziile literaturii române și slovace” sau „Quo vadis Romanistica?”.
Au participat cercetători de la Academia Slovacă, ziariști, membri ai comunității românești de la Bratislava, studenți, cadre didactice. Nefiind specialiști în domeniul cinematografiei, ci mai degrabă în cel al limbii sau literaturii, dar manifestând un viu interes față de tema propusă, participanții au (re)descoperit modalitățile oferite de limbajul cinematografic ca o alternativă la cel literar.
Au fost prezentate câteva coordonate socio-economice ale tranziției postcomuniste pentru a creiona mai apoi, accentuat, perspectiva culturală asupra integrării României în societatea europeană, prin rememorarea cinematografică a comunismului.
După o contextualizarea integrării cinemaului românesc în cel european au fost discutate efectele discursului dominant al tranziției românești – anticomunismul – asupra construcției memoriei colective de după 1989, și modul în care acest discurs a fost reflectat de cinematografie. În continuare, s-a propus o tipologie a reprezentării comunismului în Noul Cinema Românesc pornind de la prezentarea vieții intime traumatizate din anii optzeci reflectate în filmul lui Cristian Mungiu 4 luni, 3 săptămâni și 2 zile (2006), continuând cu perspectiva nostalgic-parodică asupra ideii de comunitate în comunism din seria Amintiri din Epoca de Aur (Höfer, Mărculecu Mungiu, Popescu, Uricaru, 2006), încheind cu viziunea burlescă a dezbaterilor despre revoluția română din A fost sau n-a fost (Corneliu Porumboiu, 2006).
Ema-Ileana Adam
Lector de limba română la Universitatea Comenius Bratislava

Contacte româno-franceze cu ocazia Zilei Naționale
2015-11-26
În colaborare cu publicaţia arădeană Studii de ştiinţă şi cultură, Lectoratul de Limbă Română de la Universitatea din Aix-en-Provcence a oferit studenţilor de la nivel licenţă şi masterat, dar şi unor foşti studenţi ce se întorc mereu spre lectorat, precum şi unor membri ai departamentului de limba română din cadrul Universităţii de la Aix-en-Provence, posibilitatea de a participa la un eveniment dedicat zilei de 1 Decembrie, Ziua Națională a României.

Atfel, în data de 26 noiembrie 2015, împreună cu membri ai redacţiei revistei Studii de ştiinţă şi cultură, publicaţie a Universității de Vest ‘Vasile Goldiș’ Arad s-au aflat pentru a interveni în videoconferinţă, istorici, traducători, poeţi, reprezentanţi ai unor biblioteci şi fonduri documentare arădene.
Intervenţiile din partea românească s-au concentrat asupra unor subiecte precum importanţa oraşului Arad în realizarea Marii Uniri (Prof. Aurel Ardelean), importanţa fondurilor arădene pentru cunoaşterea contribuţiilor intelectualilor din generaţia Unirii şi a relaţiilor lor cu Franţa (Prof. Marius Grec). Intervenţiile s-au îndreptat apoi spre domeniile de cercetare în care pot fi incluşi şi studenţi francezi (Conf. Cristian Benţe), spre proiectele de cercetare în domeniul traductologiei (Conf. Speranţa Milancovici), spre implicarera traducătorilor în transpunerea în franceză a fondului de manuscrise argheziene conservat la Arad (Cezara Lăzărescu) şi a resurselor textuale ale Muzeului ‘Vasile Goldiș’ din Arad (Prof. Marius Grec), spre practica traducerii în cazul particular al operelor din literatura pentru copii, demers ce reclamă o bună colaborare a unui nativ din limba bază cu un nativ din limba ţintă (Conf. Lia Faur).
Redactorul şef, Prof. Gilles Bardy şi redactorul executiv, Prof. Vasile Man, în fapt co-organizator al videoconferinţei, au vorbit despre rolul acestei publicaţii ştiinţifice în formarea studenţilor şi promovarea limbii şi culturii române.
Studenţii de la Aix-en- Provence, pe care nu îi numim aici, conform uzanţelor universităţii franceze, şi-au prezentat domeniile de cercetare, făcând propuneri de colaborare mai ales ca traducători.
Videoconferinţa a prilejuit studenţilor din Franţa un contact cu informații despre limba, cultura românească, dar şi posibilitatea de a se integra în proiecte de cercetare în derulare şi de a cunoaşte direct, de la cercetătorii implicaţi în studierea documentelor arădene, contribuţia acestui centru de cultură românească în realizarea Marii Uniri.
Conf. univ. dr Ştefan Gencărău
Lector de limba română la Universitatea Aix-Marseille, Republica Franceză
